**Dodatok č. 3 k**

**S T A N O V Á M**

*Slovenskej plaveckej federácie*

#

### Článok 1, ods. 6, sa do názvu Slovenský olympijský výbor dopĺňa „športový“ a nový text znie:

6. SPF je členom medzinárodných športových organizácií Fédération internationale de natation (ďalej len „FINA“) a Ligue Européenne de Natation (ďalej len „LEN“) a členom Slovenského olympijského a športového výboru (ďalej len „SOŠV“).

*Odôvodnenie: Ide o reflexiu právneho stavu, kedy sa SOV transformoval na SOŠV.*

### Článok 26, ods. 10, sa a v písmene d) sa vypúšťa slovo Rade SPF:

### 14. Zodpovednosť orgánov a volených funkcionárov SPF je ustanovená nasledovne:

d) zamestnanci Sekretariátu zodpovedajú Prezidentovi.

###

*Odôvodnenie: Ide o vymedzenie podriadenosti zamestnancov Sekretariátu voči štatutárnemu zástupcovi, t.j. výhradne voči Prezidentovi.. Samozrejme, pôsobenie Sekretariátu ako vnútorného orgánu SPF, ktorý poskytuje servis všetkým ďalším orgánom, ostáva zachovaná.*

### Článok 28, ods. 3. sa dopĺňa veta:

3. V podmienkach SPF platí princíp nezlučiteľnosti výkonu funkcie v štatutárnom orgáne alebo vo výkonnom orgáne SPF alebo člena SPF s výkonom funkcie v štatutárnom orgáne alebo vo výkonnom orgáne dodávateľa tovarov alebo služieb pre SPF alebo jeho člena. Toto ustanovenie sa neuplatňuje, ak ide o obchodnú spoločnosť založenú SPF.

*Odôvodnenie: Pôvodné ustanovenie neupravilo pôsobenie vo vzťahu k štatutárnemu orgánu v spoločnosti, ktoré SPF zriadila – napríklad Slovenská plavecká marketingová. Ide o precizáciu, že v danom prípade nejde o konflikt záujmov.*

**Článok 28, sa vkladá nový odsek 4** a ďalšie odseky sa následne v poradí prečíslujú. Odsek 4 znie:

4. V podmienkach SPF platí princíp nezlučiteľnosti výkonu funkcie člena Rady s výkonom funkcie zamestnanca sekretariátu, manažéra či reprezentačného trénera, rovnako aj nezlučiteľnosť člena sekcie s funkciou manažéra športu, reprezentačného trénera či s funkciou zamestnanca sekretariátu.

*Odôvodnenie: Z dôvodu zabezpečenia väčšej participácie členov SPF na riadení organizácie, ako aj účinnosti fungovania orgánov SPF (uznášaniaschopnosť), sa rozširuje princíp nezlučiteľnosti funkcií.*

### Článok 29, ods. 1 sa rozdeľuje na dve vety:

### 1. Najvyšší orgán SPF môže odvolať osobu z funkcie, do ktorej ju tento orgán zvolil alebo ustanovil. Výkonný orgán SPF môže odvolať osobu z funkcie, do ktorej ju tento orgán zvolil alebo ustanovil.

*Odôvodnenie: z dôvodu precizácie ustanovenia. Príslušný orgán SPF môže odvolať len tú osobu, ktorú do funkcie zvolil alebo ustanovil. Vzájomné zamieňanie kompetencií z dôvodu frekvencie zasadnutí (konferencia 1x ročne, Rada SPF 1x mesačne) nie je možné. Legitimita mandátu najvyššieho orgánu a výkonného orgánu je presne limitovaná rozsahom ich právomocí určených v Stanovách.*

**Článok 29, ods. 4,** sa dopĺňa druhá veta:

4) Ak na osobu s príslušnosťou k SPF [[1]](#footnote-1)) bola podaná obžaloba za trestný čin športovej korupcie, výkonný orgán bezodkladne rozhodne o pozastavení výkonu funkcie tejto osoby až do skončenia trestného konania o tomto trestnom čine.[[2]](#footnote-2)) Výkonný orgán SPF môže rozhodnúť o dočasnom opatrení aj z trestného činu športovej korupcie.

*Odôvodnenie: Po vznesení obvinenia sa realizujú procesné úkony, ktoré môžu a nemusia skončiť obžalobou. Z dôvodu ochrany oprávnených záujmov SPF by bolo vhodné aj osobe obvinenej, ale nie obžalovanej zo športovej korupcie, dočasne pozastaviť výkon funkcie.*

**Článok 32, ods. 3, písm. e) sa upravuje nasledovne:**

e) voliť a odvolávať Prezidenta SPF a ostatných členov Rady SPF, a určovať spôsob a výšku ich odmeňovania,

*Odôvodnenie: Ide o zabezpečenie právomoci Konferencie v súlade so Smernicou o poskytovaní odmeny prezidentovi a členom výkonného orgánu SPF.*

### Článok 32, ods. 5 sa upravuje nasledovne:

5.  Konferencia môže delegovať právomoc vyplývajúcu z uznesenia Konferencie Prezidentovi SPF alebo Rade SPF a súčasne vo svojom rozhodnutí uvedie rozsah a podmienky delegovanej právomoci. Konferencia vždy určí delegáciu právomoci na podpísanie pracovnej zmluvy prezidenta SPF konkrétnemu členovi Rady SPF. Na delegovanie právomoci Konferencie sa vyžaduje **kvalifikovaná väčšina** **hlasov prítomných delegátov.**

*Odôvodnenie: Je potrebné odlíšiť poverenie pre prezidenta SPF a pre Radu SPF. Príslušné orgány nie sú v subordinácii a preto poverenie musí explicitne uvádzať presun právomocí (rozsah) a podmienky výkonu konkrétnemu výkonnému orgánu SPF.*

*Zároveň je potrebné, aby bol určený konkrétny člen Rady SPF, ktorý v mene SPF na základe výsledkov volieb prezidenta SPF podpíše v mene SPF pracovnú zmluvu. Prezident SPF je štatutár v pracovno-právnych vzťahoch ostatných zamestnancov SPF (na Sekretariáte), ale nemôže uzatvárať pracovnú zmluvu sám so sebou ako fyzickou osobou.*

### Článok 38, ods. 1 sa dopĺňa veta:

### 1. Najvyšším výkonným orgánom SPF pre riadenie plaveckých športov je Rada SPF, ktorej členov volia delegáti Konferencie spôsobom stanoveným v týchto Stanovách a Volebnom poriadku. Funkčné obdobie člena Rady SPF je 4-ročné, a to najviac v dvoch po sebe nasledujúcich obdobiach.

### *Odôvodnenie: Obsahuje mandát člena výkonného orgánu SPF, odkazuje na Volebný poriadok. Navrhuje sa precizácia dĺžky a opakovania mandátu v Stanovách a následná úprava Volebného poriadku. Obmedzenie opakovaní vytvorí priestor pre* rotáciu osôb vo výkonnom orgáne a väčšie portfólio názorov a osôb podieľajúcich sa na riadení SPF.

Uznesenie: Konferencia SPF poveruje prezidenta SPF, aby zabezpečil vypracovanie dodatku Volebného poriadku.

**Článok 38, ods. 3,** sa rušia písm. f) a g) (člen Rady SPF pre legislatívu a právo, člen Rady SPF pre ekonomiku). Nový text odseku znie:

3. Rada SPF je zložená z:

* 1. Prezidenta,
	2. prvého viceprezidenta (volený z členov Rady SPF podľa odseku 5),
	3. viceprezidentov pre každé odvetvie plaveckého športu,
	4. člena - zástupcu športovcov [[3]](#footnote-3)),
	5. ďalšieho člena pre odvetvie plaveckého športu za každých ďalších začatých 2.000 (dve tisíc) individuálnych členov aktívnych športovcov [[4]](#footnote-4)) [[5]](#footnote-5)) tohto odvetvia plaveckého športu.

*Odôvodnenie: Ide o duplicitu pozícií, právne služby poskytuje alebo na základe zmluvy o spolupráci príslušný advokát alebo je možné tieto služby zabezpečiť prostredníctvom ad hoc objednávky. Obsah ekonomiky organizácie spadá pod zamestnankyne sekretariátu SPF a rovnako ide o duplicitu mandátu. Kontrolór SPF je zodpovedná osoba vykonávajúca dohľad nad vyššie uvedenými činnosťami.*

###

### Článok 40, ods. 6 sa mení a dopĺňa druhá veta:

6. Program zasadnutia výkonného orgánu sa zasiela členom výkonného orgánu spolu s pozvánkou a materiálmi na rokovanie ~~spravidla najmenej 7~~ 5 pracovných dní pred konaním zasadnutia. Členovia výkonného orgánu obdržia najmenej 2 pracovné dni pred zasadnutím k predloženým materiálom stanovisko kontrolóra SPF podľa článku 46, ods. 2.

*Odôvodnenie: Zámerom je, aby členovia Rady SPF mali podklady k nahliadnutiu nielen s dostatočným časovým predstihom, ale aj stanoviskom kontrolóra k ich súladu s vnútornými predpismi SPF a medzinárodnými predpismi FINA a LEN. Predíde sa vzniku situácie, kedy by Rada SPF rokovala o materiáli, ktorý by bol v rozpore s existujúcimi platnými pravidlami na národnej a medzinárodnej úrovni.*

### Článok 41 sa upravujú nasledovné právomoci Výkonného orgánu SPF (Rada SPF):

**p)** schvaľuje ~~zaradenie športovcov do štátnej reprezentácie a jednotlivých reprezentačných družstiev a~~ výkonnostné kritéria pre zaradenie do reprezentácie a jednotlivých družstiev,

**s)** schvaľuje ~~zaradenie športovcov do zoznamu talentovaných športovcov a~~ výkonnostné kritériá pre zaradenie do ~~tohto~~ zoznamu talentovaných športovcov,

**ruší sa písm. q), u), x), aa)**

q) ~~schvaľuje nominácie členov štátnej športovej reprezentácie na významné súťaže,~~

u) ~~schvaľuje organizáciu a riadenie celoštátnych súťaží a iných súťaží,~~

x) ~~rozhoduje o ustanovení a odvolaní manažérov a trénerov reprezentačných družstiev a ostatného technického personálu,~~

aa) ~~schvaľuje nominačné listiny rozhodcov a delegátov súťaží riadených SPF a navrhuje rozhodcov a delegátov na listiny medzinárodnej športovej organizácie FINA a LEN,~~

**dopĺňa sa** na konci zoznamu nové písmeno:

berie na vedomie rozhodnutia Sekcií, týkajúce sa konkrétnych plaveckých športov, v súlade s ich oprávneniami podľa článku 52.

doterajšie písm. a) až jj) sa **primerane prečísľujú**.

*Odôvodnenie: Presun právomocí z Rady SPF na sekciu, z dôvodu časového, efektívneho a hospodárneho výkonu činností. V daných prípadoch rozhodnutie prijíma Sekcia vo forme uznesenia, Rada následne len berie na vedomie do zápisu.*

### Článok 42, ods. 1 sa dopĺňa druhá veta:

1. Výkonný orgán SPF je uznášaniaschopný, ak je prítomná nadpolovičná väčšina členov výkonného orgánu. Prítomnosť členov výkonného orgánu SPF sa počíta aj ako online prezencia s využitím elektronických audio-vizuálnych komunikačných technológií umožňujúcich overiť totožnosť členov výkonného orgánu, ak ide o otázky, ktoré si nevyžadujú tajné hlasovanie (t.j. personálne otázky).

*Odôvodnenie: Umožňuje účasť aj v prípade športovcov na sústredeniach, zástupcov sekcií na sústredeniach a pod. Nepočíta sa v prípadoch, ak si vyžaduje tajné hlasovanie. Audio-vizuálne znamená, že je možné verifikovať osobnosť člena Rady (t.j. napríklad telemost, skype, facetime a iné komunikačné kanály s obrazovým prenosom).*

**Článok 44, ods. 1**, sa upravuje text písmen **c), d):**

c) koordinovať vzťahy medzi SPF a medzinárodnými športovými organizáciami, ako aj vzťahy SPF s ostatnými športovými organizáciami,

d) iniciovať, uskutočňovať a podporovať spoluprácu SPF ako národného športového zväzu so SOŠV - ako strešnou organizáciou športu, štátnymi orgánmi, orgánmi samosprávy a inými inštitúciami Slovenskej republiky, ako aj s inými športovými zväzmi,

*Odôvodnenie: Cieľom je poukázať na potrebu koordinovať vzťahy s rôznymi medzinárodnými športovými organizáciami. Účelom je aj úprava názvu SOŠV – ako strešnej organizácie športu, v súlade s platným právnym stavom.*

**Článok 44, ods. 3,** sa dopĺňa posledná veta:

3. Prezident je oprávnený v mene SPF uzatvárať zmluvné vzťahy v hodnote nad 10.000.- Eur bez DPH až po predchádzajúcom súhlase výkonného orgánu, ak podľa Stanov schvaľovanie zmluvného vzťahu nie je vyhradené najvyššiemu orgánu SPF. Hodnota zmluvného vzťahu sa vzťahuje aj na zmluvné vzťahy, v ktorých sú platby rozdelené na niekoľko samostatných platieb alebo do pravidelných periodických platieb v rámci účtovného obdobia SPF,[[6]](#footnote-6)) ktorých súčet je rovnajúci sa hodnote nad 10.000,- Eur bez DPH a ak tieto platby vyplývajú z jedného právneho vzťahu. Bez predchádzajúceho súhlasu výkonného orgánu je Prezident oprávnený uzatvárať len zmluvné vzťahy týkajúce sa zabezpečenia akcií športovej reprezentácie a to do hodnoty 50.000,- Eur bez DPH. Toto ustanovenie sa neaplikuje, ak ide o finančné zdroje SPF vo forme dotácií a finančných darov v prospech SPF.

*Odôvodnenie: Ide o precizáciu ustanovenia o právomoci prezidenta, ktorý potrebuje súhlas Rady SPF v prípade uzatvárania zmlúv, ktoré sú hradené z iných ako dotačných zdrojov a darov.*

**Článok 44, ods. 4** sa upravuje druhá veta a nový odsek znie:

4. Prezident je oprávnený v odôvodnených prípadoch zvolať mimoriadnu Konferenciu.

Prezident pri zásadných otázkach môže prerokovať pred svojím rozhodnutím príslušnú agendu s Výkonným orgánom alebo kontrolórom. Zásadné otázky a príslušné kroky vždy oznamuje Výkonnému orgánu na najbližšom zasadnutí. Obsah a rozsah zásadných otázok je stanovený v strategickom dokumente SPF.

*Odôvodnenie: V súčasnosti**nie je upravené, čo sa považuje za zásadné otázky a tak aj s ohľadom na prítomné personálne zloženie na konkrétnom zasadnutí môže byť riadny a efektívny výkon mandátu prezidenta SPF a činnosť celej SPF limitovaný. V tejto súvislosti sa navrhuje, aby išlo o kombináciu konzultácií s kontrolným orgánom a ex post kontrolu. Okrem toho sa navrhuje vypracovanie Strategického zámeru SPF ako interného dokumentu SPF, ktorý by charakterizoval oblasť tzv. zásadných otázok – strategické ciele.*

*Uznesenie: Konferencia SPF poveruje prezidenta SPF vypracovať Strategický zámer SPF a predložiť ho na schválenie výkonnému orgánu.*

**Článok 46, ods. 2** sa dopĺňa druhá veta:

2. Vykonáva konzultačnú činnosť a poradenskú činnosť pre orgány SPF a orgány jeho členov. Pre účely ex ante kontroly posudzuje materiály predložené na zasadnutie výkonného orgánu SPF, ktoré sú predkladané 5 pracovných dní pred zasadnutím a zasiela ich členom výkonného orgánu SPF so stanoviskom najmenej 2 pracovné dni pred zasadnutím.

### *Odôvodnenie: Účelom doplnenej vety je zabezpečiť nielen následnú kontrolu materiálov, či reakciu počas zasadnutí (čo spomaľuje proces rokovania Rady a iných orgánov), ale vytvoriť priestor pre ex ante (predbežnú) kontrolu zo strany kontrolóra vo vzťahu k zákonnosti a oprávnenosti predkladania príslušných materiálov na rokovanie orgánov SPF.*

**Článok 46, ods. 4, písm. a), d) a g)** sa dopĺňa text k ustanoveniam nasledovne:

a) vykonáva priebežnú kontrolu obsahu zápisníc zo zasadnutí najvyššieho orgánu vo forme overenia obsahu zápisnice a ich riadneho zverejňovania,

d) pri zistení závažných nedostatkov neodkladne navrhuje preventívne a nápravné opatrenia a určuje lehoty na ich odstránenie,

g) posudzuje súlad priebehu zasadnutí, postupov a rozhodnutí orgánov SPF s právnym poriadkom, predpismi a rozhodnutiami SPF, predpismi a rozhodnutiami FINA a LEN a iných športových organizácií, ktorých je SPF členom, a verifikuje tento súlad v zápisnici,

**prečíslovať body 1.-7. na 1.-6.** Pôvodný článok 46 v stanovách začína od bodu 2.

###

*Odôvodnenie: Ide o explicitné určenie kontrolnej kompetencie kontrolóra vo vzťahu k overeniu obsahu zápisnice.*

**Článok 51, ods. 3** sa dopĺňa text nasledovne:

3. Organizačnú štruktúru Sekretariátu SPF schvaľuje výkonný orgán SPF, na návrh prezidenta SPF.

### *Odôvodnenie: Navrhuje sa odstrániť slová „zloženie, právomoc a pôsobnosť. Pôsobnosť a právomoci sa určujú v súvislosti s jednotlivými pracovnými pozíciami. Výkonný orgán SPF schváli predloženú štruktúru na návrh prezidenta a prezident následne obsadí pracovné miesta bez osobitnej notifikácie či súhlasu Rady SPF. Súčasťou štruktúry bude aj popis pracovnej náplne.*

Článok 52, ods. 4 obsahuje povinnosť mať Štatúty sekcií.

Návrh uznesenia: Konferencia SPF poveruje prezidenta SPF zabezpečiť vypracovanie Štatútov v súlade s požiadavkami a podkladmi zo sekcií.

**Článok 52, ods. 7** sa dopĺňa text nasledovne:

7. Členmi Výborov sekcií sú obligatórne osoby, z radov osôb, ktoré sú za dané odvetvie plaveckého športu členmi výkonného orgánu SPF. Manažér športovej reprezentácie, a ak má športová reprezentácia hlavného reprezentačného trénera, sú prizývaní na každé zasadnutie a pripravujú podklady na rokovanie Sekcie.

*Odôvodnenie: Nepovažujeme za nevyhnutné, aby manažér alebo reprezentačný tréner boli ex offo členmi sekcií. Okrem toho, ich pracovná vyťaženosť a profesionálna úroveň majú byť transformované do výkonu v danej oblasti, a ich expertnosť bude reflektovaná vo forme pripomienok alebo predkladania materiálov, prizývania na zasadnutie. Ich členstvo a neprítomnosť z dôvodu reprezentačných aktivít ohrozuje uznášaniaschopnosť sekcií.*

**Článok 52, ods. 16** sa upravuje text bodov h), j), k), m), s), u), aa), bb) a pridáva sa na konci zoznamu nový bod:

h) predkladanie návrhov na voľbu alebo menovanie manažérov reprezentácie a trénerov reprezentačných družstiev a ostatného technického personálu,

j) príprava a schvaľovanie návrhov realizácie sústredení a tréningových kempov športových reprezentantov a talentovaných športovcov,

k) príprava návrhov kritérií a schvaľovanie nominácie športovcov do športovej reprezentácie (do reprezentačných družstiev SR) a  zaradenie športovcov do zoznamu talentovanej mládeže a do rezortných stredísk,

m) navrhovať a schvaľovať nominácie športových reprezentantov, športovcov a členov realizačných tímov na významné súťaže a podujatia,

s) spracovávanie podkladov a schvaľovanie nominácie a delegovanie rozhodcov, delegátov a športových odborníkov na súťaže v jednotlivých odvetviach plaveckých športov, semináre či školenia organizované medzinárodnou športovou organizáciou FINA alebo LEN a návrhov na zaradenie rozhodcov a delegátov na FINA list / LEN list,

u) príprava a schvaľovanie plánov práce športovej reprezentácie (reprezentačných družstiev SR seniorov a juniorov) na jednotlivé ročné tréningové cykly,

aa) spracovávanie a schvaľovanie návrhov na zaradenie reprezentačných štartov športovej reprezentácie (juniorské a seniorské reprezentačné družstva SR) podľa domácej a zahraničných termínových listín,

bb) spracovávanie a schvaľovanie návrhov na vyradenie reprezentantov, resp. zaradenie nových reprezentantov do športovej reprezentácie (juniorské a seniorské reprezentačné družstva SR),

Nový bod:

dd) schvaľuje organizáciu a riadenie celoštátnych súťaží a iných súťaží,

*Odôvodnenie:*

*Ide o presun kompetencií z Rady SPF, článok 41, ods. q), p), s), x), aa) – čiastočne a plný presun kompetencií Rady SPF, článok 41, ods. 1, písm. x).*

###

### Článok 53, ods. 7 sa rušia písm. a), b), d), ostatné písmená sa presunú v poradí:

7. SPF môže na zabezpečenie odborných činností SPF zriadiť najmä tieto komisie:

* 1. ~~etická a zmierovacia komisia,~~
	2. ~~ekonomická komisia,~~
	3. komisia mládeže,
	4. ~~komisia pre športoviská,~~
	5. komisia rozhodcov,
	6. legislatívno-právna komisia,
	7. marketingová komisia,
	8. matričná komisia,
	9. športovo-technická komisia,
	10. trénersko-metodická komisia,

*Odôvodnenie: Činnosť, ktorá by mala byť obsahom práce týchto komisií, je možno subsumovať pod iné komisie.*

### Článok 54, ods. 1 sa upravuje vložením textu a dopĺňajú sa odseky 4, 5 a 6, nasledovne:

### Osobitné komisie, komisie ad hoc a pracovné skupiny

1. Výkonný orgán SPF môže v prípade potreby vytvoriť osobitnú komisiu s permanentnou štruktúrou, komisiu ad hoc s dočasným mandátom alebo pracovnú skupinu, ktorá bude vytvorená na určitý čas nie dlhší ako dva roky a/alebo na stanovený účel.

4. Osobitné komisie si vytvárajú členovia SPF, ak ide o agendu SPF, ktorá nie je naviazaná priamo na dotačné prostriedky v oblasti športu alebo ide o prípravu na šport alebo ešte nezaradenú športovú aktivitu. Osobitnou komisiou môže byť Komisia masters, Komisia pre baby plávanie, Komisia pre zimné plávanie alebo iné, ktorých vznik odsúhlasí Rada SPF.

5. Každá osobitná komisia pracuje podľa vlastného štatútu schváleného výkonným orgánom SPF, v ktorom je upravené najmä:

* 1. poslanie, pôsobnosť a úlohy komisie,
	2. zloženie komisie,
	3. rokovací poriadok, ak sa na rokovanie komisie nevzťahuje rokovací poriadok SPF, obsahujúci najmä:
		1. zvolávanie rokovania,
		2. vedenie a priebeh rokovania,
		3. prijímanie záverov (rozhodnutie, uznesenie, stanovisko a odporúčanie),
	4. dokumentácia.

6. Osobitná komisia nepodlieha výkonnému orgánu SPF a svoje rozhodnutia oznamuje prezidentovi SPF a sekretariátu, s ktorým spolupracuje pri zabezpečovaní schválených športových aktivít.

*Odôvodnenie: V rámci pôsobnosti SPF je zámerom pokrývať širokú dimenziu športov, nielen výkonnostných alebo súťažných. Osobitná komisia umožní fungovať novým komisiám s trvalou štruktúrou v prípade hnutia masters (pre rôzne oblasti, napríklad plávanie, ale aj vodné pólo a pod., podľa záujmu členov SPF), ale aj novo-vznikajúcim športom, či tzv. prípravke v rámci napr. baby plávania. Osobitné komisie nebudú predkladať agendu Rade SPF, ktorá sa zaoberá priamo súťažnými plaveckými športami a súvisiacou klubovou prípravou, ale podľa schváleného štatútu budú predkladať svoje rozhodnutia priamo prezidentovi SPF. Sekretariát SPF poskytne súčinnosť v rozsahu schválených aktivít, napr. začlenenie do kalendára súťaží a pod.*

### Článok 56, vypúšťa sa slovo prvý viceprezident a dopĺňa sa ustanovenie o zastupovaní:

SPF koná prostredníctvom štatutárneho orgánu, ktorým je:

1. Prezident ,
2. ~~prvý viceprezident,~~

~~pričom každý z nich koná samostatne.~~

Prezidenta pri jeho právomociach môže zastúpiť prvý viceprezident alebo iný člen Rady SPF, na základe poverenia prezidenta SPF; poverenie obsahuje rozsah právomocí povereného a časové obmedzenie poverenia. V prípade že prezident nie je schopný vykonávať svoju funkciu viac ako 30 dní, zastupuje ho prvý viceprezident alebo iný člen Rady SPF bez poverenia prezidentom SPF

*Odôvodnenie: V rámci postavenia prezidenta ako zodpovedného a priamo voleného reprezentanta, je delenie povinností bez ich explicitného výpočtu zmätočné. Prezident vystupuje ako štatutár SPF a prvý viceprezident alebo iní členovia Rady SPF ho na základe poverenia môžu zastúpiť.*

### Článok 61, ods. 3 sa upravuje rozsah licencie, nasledovne:

3. Výkonný orgán SPF rozhoduje o poskytnutí ~~výlučnej~~ licencie na využívanie práv uvedených v odseku 1 a 2 alebo ich časti po časovo obmedzenú dobu niektorému zo svojich členov.

**Článok 61, ods. 4 sa upravuje nasledovne:**

4. Rozhodovanie vo veciach podľa odseku 1 a 2 patrí do výlučnej kompetencie výkonného orgánu SPF. Výkonný orgán za týmto účelom môže rozhodnúť o založení obchodnej spoločnosti, v ktorej bude SPF jediným spoločníkom alebo akcionárom, a podiel na zisku obchodnej spoločnosti po zdanení bude použitý výlučne na plnenie úloh podľa článku 59 odsek 2. Výkonný orgán môže rozhodnúť o jednorazovej licencii na konkrétne podujatie a s tým súvisiaci prenos marketingových práv. Rozsah licencie sa upraví písomne dohodou strán.

*Odôvodnenie: Úprava vychádza z rozšírenia možností publicity a využívania marketingových aktivít napríklad organizátormi alebo inými subjektami na základe licencie, nielen prostredníctvom obchodnej spoločnosti zriadenej SPF.*

**V článku 63 sa vypúšťajú odseky 2 až 8 a článok 64 sa vypúšťa, doterajší článok 65 sa označuje ako článok 64**.

*Odôvodnenie: Vypúšťané ustanovenia sú obsolétne.*

**Článok 65 Účinnosť sa dopĺňa o odsek 5, ktorý znie:**

5. Dodatok č.3 bol prerokovaný a schválený najvyšším orgánom SPF - Konferenciou SPF dňa 24.09.2021, kedy nadobúda platnosť a účinnosť.

1. ) **PRÍSLUŠNOSŤOU K ŠPORTOVEJ ORGANIZÁCII** sa rozumie: *“príslušnosť založená*

	1. *účasťou v súťaži za športovú organizáciu,*
	2. *účasťou v súťaži organizovanej alebo riadenej športovou organizáciou alebo inou právnickou osobou ňou poverenou organizovaním alebo riadením súťaže,*
	3. *účasťou na organizovaní alebo na riadení súťaže športovou organizáciou alebo inou právnickou osobou ňou poverenou organizovaním alebo riadením súťaže,*
	4. *registráciou za športovú organizáciu,*
	5. *športovou reprezentáciou,*
	6. *členským vzťahom alebo dobrovoľníckym vzťahom k športovej organizácii,*
	7. *zmluvným vzťahom so športovou organizáciou, ktorého predmetom je športová činnosť, ak ide o športovca alebo športového odborníka,*
	8. *účasťou na riadení a správe športovej organizácie,*
	9. *účasťou na príprave na súťaž a na súťaži ako sprievodný personál športovca alebo družstva,*
	10. *príslušnosťou k inej športovej organizácii, ktorá je členom športovej organizácie”* [§ 3 písm. k) Zákona] [↑](#footnote-ref-1)
2. ) § 94 ods. 6 Zákona [↑](#footnote-ref-2)
3. ) najmenej jeden - § 19 ods. 1 písm. e) Zákona [↑](#footnote-ref-3)
4. ) **AKTÍVNYM** **ŠPORTOVCOM** sa rozumie: *“športovec, ktorý sa v poslednom roku zúčastnil v súťaži v druhu športu, na vykonávanie ktorého je registrovaný v zdrojovej evidencii, organizovanej športovou organizáciou”.* [§ 4 ods. 6 Zákona] [↑](#footnote-ref-4)
5. ) Počet individuálnych členov aktívnych športovcov sa určuje za kalendárny rok, ktorý predchádza kalendárnemu roku, v ktorom sa uskutoční volebná konferencia alebo doplňujúca voľba takéhoto člena Rady SPF. [↑](#footnote-ref-5)
6. ) článok 58 ods. 1 Stanov [↑](#footnote-ref-6)